Flemming Hansen (KF), 2003-03-13:
Hr. Keld Albrechtsen og fru Pernille Rosenkrantz-Theil har fremsat forslag til folketingsbeslutning om sikring af togdriften i Midt- og Vestjylland. Der er som bekendt sket en betydelig udvikling i denne sag, siden forslagsstillerne fremsatte beslutningsforslaget den 18. februar i år.
Jeg lægger stor vægt på, at Folketinget løbende orienteres om udviklingen i togtrafikken i Midt- og Vestjylland.
Jeg er derfor glad for at have lejlighed til at give en orientering om resultatet af den seneste udvikling i den proces, som jeg har haft med Arriva og med DSB gennem de sidste par uger.
I øvrigt kan jeg sige, at jeg i dag har haft
en meget grundig og god orientering og god diskussion i Folketingets Trafikudvalg om nøjagtig samme emne.
Jeg kan oplyse, at der er indgået en principaftale fredag den 7. marts i år mellem Trafikministeriet, DSB og Arriva.
For passagererne betyder denne aftale, at det fra den 13. april i år og frem til køreplansskiftet december i år vil være DSB-tog og DSB-lokomotivførere, der betjener Arrivas strækning Århus-Langå-Struer.
DSB's midlertidige varetagelse af togdriften på strækningen Århus-Langå-Struer betyder, at Arriva vil kunne koncentrere sig om togdriften på de øvrige udbudte strækninger.
Arriva ophører derfor med den systematiske indsættelse af togbusser på visse afgange, som selskabet har praktiseret som led i den plan, selskabet fremlagde den 6. februar i år.
Samlet set betyder principaftalen således en normalisering af togdriften fra den 13. april i år ikke blot på strækningen Århus-Langå-Struer, men på det samlede Midt- og Vestjyske jernbanenet, og det er jeg mildest talt meget tilfreds med. Jeg vil herefter vende mig mod den præcise ordlyd i Enhedslistens forslag til folketingsbeslutning.
Jeg mener i bund og grund, at den løsning, jeg netop har præsenteret, og i øvrigt som sagt grundigt orienteret Folketingets Trafikudvalg om i dag, imødekommer forslagsstillerne i en sådan grad, at dette forslag her i virkeligheden er overflødigt og uaktuelt. Jeg ved, at Enhedslisten gerne havde set en genindførelse af DSB's køreplan på de udbudte strækninger.
Jeg husker bl.a., at vi for nylig havde en førstebehandling af Enhedslistens beslutningsforslag nr. B 46 om køreplanen og en genindsættelse af togafgangen kl. 5.40 fra Struer mod Århus.
Det bliver der ikke tale om.
DSB skal som nævnt køre efter Arrivas godkendte køreplan, der opfylder de betjeningskrav til togtrafikken, som et meget bredt flertal i Folketinget står bag.
Endelig finder jeg grund til at knytte en enkelt bemærkning til den sidste del af beslutningsforslaget, hvor forslagsstillerne omtaler muligheden for at sikre busser i stedet for tog.
Jeg fornemmer imidlertid, at forslagsstillerne sigter mod, at Arriva skulle have en økonomisk fordel ved at erstatte Arriva-tog med Arriva-busser.
Det vil jeg gerne afvise.
Når Arriva, som det sker i den seneste tid, systematisk erstatter tog med busser, opfylder Arriva ikke selskabets kontraktlige forpligtelser over for Trafikministeriet.
Arriva har derfor ikke fået og får
heller ikke fremover kontraktbetaling for den del af selskabets trafik, der gennemføres med busser.
Jeg skal afslutningsvis opsummere mit budskab: Den indgåede principaftale skaber forudsætningerne for en normalisering af togdriften fra den 13. april 2003.
Enhedslistens beslutningsforslag er derfor uaktuelt, og regeringen vil stemme imod B 88.